Il-Qorti ħassret id-deċiżjoni li l-Kunsill Mediku ħa fil-konfront tat-tabib Frank Portelli fejn kien sabu ħati ta’ allegazzjonijiet malafamanti fil-konfront tat-tabib Louis Buhagiar. Dan wara li Dr Buhagiar kien twaqqaf milli joffri servizz fl-isptar Saint Philip’s. F’Lulju tal-2003 t-tabib Frank Portelli għarraf lil Dr Louis Buhagiar li kien qed jissospendih mis-servizz tiegħu fl-isptar bir-raġuni tkun il-ħlasijiet li kien qed jitlob Dr Buhagiar. F’Lulju tal-2005 l-Kunsill Mediku akkuża lil Dr Frank Portelli li għamel allegazzjonijiet malafamanti fil-konfront ta’ Dr Buhagiar, b’Portelli jkun immultat €10,000. Dr Portelli ħa l-każ quddiem il-Prim Awla tal-Qorti Ċivili. L-Imħallef Anthony Ellul iddikjara li l-Kunsill Mediku naqas milli jtemm l-inkjesta fil-perjodu ta’ sentejn kif stabbilit mil-liġi u għalhekk sab li l-istess Kunsill ma kellux l-awtorità li jagħti deċiżjoni fl-inkjesta u b’hekk ħassar id-deċiżjoni li ttieħdet fl-2009.